Siden 2014 har Rasmus Gai kæmpet en indædt kamp mod Brønderslev Kommune og asfaltfabrikken NCC. Han er nabo til virksomheden, der ligger på Dalvej i Hjallerup. Og det er ingenlunde en nabo han priser sig lykkelig for at have grundet diverse støv- og lugtgener, som ifølge Rasmus Gai, kommer fra virksomheden. Brønderslev Kommune kommer ind i billedet, fordi det er dem, der har miljøtilsynet med asfaltvirksomheden. I dag bekræfter kommunen, at nye beregninger, som er udarbejdet af en ekstern konsulent, viser, at fabrikken ikke overholder alle kravene i deres miljøgodkendelse. - Vi har givet virksomheden en indskærpelse, og det er på baggrund af en lugt-beregning, der er lavet på den udledning, der kommer fra skorstenen fra virksomheden. Beregningen viser, at der kan være tale om en overskridelse, og det er selvfølgelig noget, der skal komme styr på, siger formand for Teknik og Miljøudvalget i Brønderslev Kommune, Peter Stecher (K). Halv sejr for naboer I miljøgodkendelsen lyder det, at der kun må registreres fem lugtenheder (LE) hos boliger i nabolaget, og hos virksomheder ligger grænsen på 10. Beregninger viser dog, at der er fundet tre gange så mange som tilladt nær naboerne til NCC. - Det er en halv sejr for os naboer, fordi nu har vi fået en anerkendelse af, at der altså lugter. Det er dog, i min bog, forventeligt, at virksomheden ikke har styr på deres udledning, siger Rasmus Gai. På TV2 Nord har vi tidligere beskrevet, hvor store menneskelige konsekvenser den årelange stridighed har haft for Rasmus Gai. Konsekvenser han selv kalder 'fuldstændig uoverskuelige'. Sag ikke afsluttet Selvom kommunen har bedt NCC om at rette op, mener han langt fra, at sagen er lukket. Rasmus Gai vil have kommunen til at analysere det støv, der tydeligst giver sig til kende på hans havebord, når asfaltfabrikken ved siden af knuser asfalt. TV2 Nord fik i 2020 Eurofins til at analysere støvet, og her viste analyserne, at det knuste asfalt indeholdt de såkaldte PAH'er, som er kræftfremkaldende stoffer. Desuden mener han, at kommunen skal undersøge de samlede lugtgener dybdegående for at sikre, der ikke er mere at komme efter. Peter Stecher fortæller til TV2 Nord, at Brønderslev Kommune har sørget for, at der er blevet foretaget adskillige tilsyn. Tilsyn, Rasmus Gai mener, er mangelfulde. Inden 19. december skal NCC have lavet en handleplan for, hvordan de nedbringer lugten fra skorstenen. Til marts næste år skal tallet være nedbragt til et passende niveau.

Referat:
Naboer får ret, men kommunen får ikke fred trods udsendt indskærpelse til asfaltfabrik.